Slegs Afrikaners hiér welkomFoto: www.kleinfontein.net Die inwoners van Kleinfontein, naby Pretoria, het glo onderneem dat slegs Afrikaners toegelaat sal word om op plase in hul omgewing te bly, het The Times Woensdag berig. Almal wat daar bly, van die sekuriteitswagte by die hek tot die tuiniers, is Afrikaanssprekend, berig die koerant. Die Gauteng Wetgewing se Portefeuljekomitee oor Gemeenskapsveiligheid is glo verlede jaar ingelig dat swart polisiebeamptes nie in die gebied toegelaat word nie. Jan Groenewald, voorsitter van die beheerliggaam, het aan The Times gesê ŉ inwoner moet “ŉ Afrikaner met ŉ Voortrekker-erfenis wees, ŉ Protestante Christen wees en die Bloedrivier-gelofte onderhou”. “Ons dink nie in terme van ras nie, maar jy kan nie die feit ignoreer dat ons verskillende rasse het nie. Dit is die realiteit,” het hy glo gesê. Die inwoners sluit die leiers van verskeie regse groepe in, maar hulle staan onder die gesag van die gemeenskap se direkteure, het Groenewald gesê. “Ons hys nie die Suid-Afrikaanse vlag nie, want [Suid-Afrika] is ŉ eenheidstaat – die hoekom ons onsself in dié situasie bevind,” het hy bygevoeg. Volgens The Times het Groenewald gesê die gemeenskap sal aansoek doen by die Tshwane-munisipaliteit dat dié gebied onafhanklik verklaar kan word. “Uiteindelik sal die ANC moet goedkeur wat ons hier doen.” Lees ook Nuuskommentaar: Kleinfontein, groot bohaai